2.10 การควบคุมภายใน

บริษัทฯ ได้มีการพัฒนาระบบการควบคุมภายในมาเป็นหลายปี
โดยมีวัตถุประสงค์เพื่อปรับปรุงประสิทธิภาพในการดำเนินกิจการควบคู่ไปกับการป้องกันและค้นหาความบกพร่องและความผิดพลาดที่เกิดขึ้น
แม้ว่าระบบการควบคุมภายในของบริษัทฯ จะเป็นที่น่าพอใจในระดับหนึ่ง
แต่คณะกรรมการควบคุมภายใน คณะกรรมการบริษัทฯ
และฝ่ายจัดการก็ยังพยายามที่จะพัฒนาระบบให้ดีขึ้นต่อไป โครงสร้างการควบคุมภายในของบริษัทฯ
แบ่งออกเป็น 3 ระดับดังต่อไปนี้

  1. คณะกรรมการตรวจสอบ

  ประกอบไปด้วย กรรมการ 3 ท่าน ได้แก่ ผู้ช่วยศาสตราจารย์ วัธนี พรรณเชษฐ์
  รองศาสตราจารย์ วุฒิชัย กปิลกาญจน์ และศาสตราจารย์ สุภาพรรณ รัตนาภรณ์
  ล้วนแต่เป็นกรรมการอิสระจากภายนอกซึ่งเป็นตัวแทนของสาธารณะชน
  มีหน้าที่สอดส่องดูแลการดำเนินการของบริษัทฯ และบริษัทในเครือ
  โดยผ่านแผนกตรวจสอบภายในของบริษัทฯ โดยเฉพาะอย่างยิ่งรายการระหว่างกัน ของบริษัทฯ
  กับบริษัทอื่นๆ ที่เกี่ยวข้องในเครือเดลต้า

  2. แผนกควบคุมภายใน

บริษัทฯ ได้จัดตั้งแผนกควบคุมภายในขึ้นในปี 2542 เพื่อทำงานร่วมกับคณะกรรมการตรวจสอบ
โดยมีการ วางระบบตรวจสอบและรายงานเพื่อการควบคุมที่ดี
อันประกอบไปด้วยการประเมินความเสี่ยงทิ่เกิดจากปัจจัย ทั้งภายนอกและภายในอันจะมีผลต่อบริษัทฯ
ทั้งในแง่ของการเจริญเติบโต ความสามารถในการทำกำไร และ
สถานะภาพทางการเงินทั้งในปัจจุบันและอนาคตของบริษัทฯ
การประเมินความเสี่ยงจากสภาพแวดล้อมของ การตรวจสอบภายในบริษัท รวมถึงระบบต่างๆ
ภายในบริษัทฯ ทั้งในการผลิตและการจัดการ จุดควบคุมของ การจัดการจะรวมถึงลูกหนี้การค้า
เจ้าหนี้การค้า การเก็บสินค้า การสั่งซื้อวัตถุดิบ การนำเข้าและส่งออก การลงบัญชี
รายการทรัพย์สิน การวิเคราะห์ต้นทุนการผลิต และบุคคลากร

  3. การประเมินผลด้วยตนเอง

บริษัทฯ ได้จัดตั้งกลุ่มเจ้าหน้าที่ในแต่ละแผนกขึ้นเพื่อตรวจสอบการดำเนินกิจการของแผนกอื่น
เพื่อให้การปรับปรุงเป็นไปอย่างรวดเร็วและทันสถานะการณ์ในระดับพนักงาน
อย่างไรก็ดีหากพบว่าข้อบกพร่องมีความสำคัญ
ต่อการดำเนินงานในภาพรวมก็จะมีการรายงานสู่ระดับจัดการต่อไป
เพื่อที่จะดำเนินการแก้ไขหรือขจัดผลร้ายที่อาจจะเกิดขึ้นในอนาคต จากข้อบกพร่องเหล่านั้น

เมื่อระบบรายงานเริ่มมีผลในทางปฏิบัติฝ่ายจัดการและคณะกรรมการตรวจสอบจึงหวังว่าระบบการตรวจสอบภายในของบริษัทฯ
ที่ถูกจัดตั้งขึ้นอย่างเหมาะสมจะนำองค์กรไปในทางที่ดีขึ้น

รายงานคณะกรรมการตรวจสอบ

คณะกรรมการบริษัท เดลต้า อีเลคโทรนิคส์ (ประเทศไทย) จำกัด (มหาชน)
ได้มีมติมอบหมายให้คณะกรรมการตรวจสอบ ซึ่งประกอบด้วยกรรมการอิสระ ของบริษัท รวม 3 คน
คือ ผู้ช่วยศาสตราจารย์วัธนี พรรณเชษฐ์ เป็นประธานคณะกรรมการตรวจสอบ
รองศาสตราจารย์วุฒิชัย กปิลกาญจน์ และศาสตราจารย์สุภาพรรณ รัตนาภรณ์
เป็นกรรมการตรวจสอบ ปฏิบัติหน้าที่สำหรับปีการเงินเริ่มตั้งแต่วันที่ 1 มกราคม 2547
และสิ้นสุดวันที่ 31 ธันวาคม 2547 โดยมีนางสุวรรณี สุจริตวณิชพงศ์
ผู้จัดการฝ่ายตรวจสอบภายในทำหน้าที่เป็นเลขานุการ

คณะกรรมการตรวจสอบ ได้ปฏิบัติหน้าที่ตามที่กำหนดไว้ใน
“ข้อกำหนดเกี่ยวกับคณะกรรมการตรวจสอบของบริษัท เดลต้า อีเลคโทรนิคส์ (ประเทศไทย) จำกัด
(มหาชน)” ซึ่งสรุปเป็นประเด็นสำคัญ ๆ ได้ดังต่อไปนี้

  1. สอบทานระบบการควบคุมภายใน ซึ่งการสอบทานดำเนินการโดยผู้สอบบัญชีของบริษัท
  และผู้ตรวจสอบภายใน คณะกรรมการตรวจสอบได้ให้ข้อสังเกต และข้อเสนอแนะตามที่เห็นสมควร

  2. สอบทานการปฏิบัติงานของฝ่ายตรวจสอบภายใน
  ตั้งแต่การวางแผนการตรวจสอบการปฏิบัติงานตรวจสอบ การรายงานผลการตรวจสอบ
  และการติดตามผล คณะกรรมการตรวจสอบได้ให้ข้อเสนอแนะ
  เพื่อช่วยให้การตรวจสอบภายในมีประสิทธิภาพยิ่งขึ้น

  3. สอบทาน และให้ความเห็นชอบงบการเงินของบริษัท ทั้งงบรายไตรมาส
  และงบการเงินประจำปีก่อนนำเสนอคณะกรรมการบริษัท
  โดยได้ร่วมประชุมพิจารณาผลการตรวจสอบกับผู้ตรวจสอบภายใน และกับผู้สอบบัญชี
  ของบริษัทอย่างเป็นอิสระ

  4. สอบทานการปฏิบัติงานจากการสอบถามผู้มีหน้าที่รับผิดชอบ

  5. พิจารณา และเสนอแต่งตั้งผู้สอบบัญชีของบริษัทฯ รวมทั้งพิจารณาค่าตอบแทนของผู้สอบบัญชี

ในรอบปีการเงิน 2547 คณะกรรมการตรวจสอบได้มีการประชุมกันรวม 12 ครั้ง
และมีความเห็นว่าบริษัทฯ มีระบบการควบคุมภายในที่มีประสิทธิภาพ
และพยายามจัดให้มีระบบการกำกับดูแลที่ดี

(ผู้ช่วยศาสตราจารย์วัธนี พรรรณเชษฐ์)

ประธานคณะกรรมการตรวจสอบ

ในนามของคณะกรรมการตรวจสอบ